ბავარიის მეცნიერებათა აკადემია

ბავარიის მეცნიერებათა აკადემია (გერმ. Bayerische Akademie der Wissenschaften, შემოკლებით — BAdW) — საზოგადოებრივი არაკომერციული ორგანიზაცია და ბავარიის უმთავრესი სამეცნიერო-კვლევითი ცენტრი, რომელიც გერმანიის მეცნიერებათა აკადემიების კავშირის წევრია. აკადემია მდებარეობს მიუნხენში, ყოფილი სამეფო სასახლის შენობაში. 2009 წლის მონაცემებით, აკადემია აერთიანებდა 157 ნამდვილ წევრსა და 156 წევრ-კორესპონდენტს. ორგანიზაციის დაქვემდებარებაშია გერმანიის ერთ-ერთი უმსხვილესი გამოთვლითი ცენტრი, აკადემიასთან ასევე მოქმედებს ზედაბალი ტემპერატურების შემსწავლელი ინსტიტუტი. ისტორია ბავარიის მეცნიერებათა სამეფო აკადემია 1759 წელს მიუნხენში, კურფიურსტ მაქსიმილიან III იოზეფის მიერ დაარსდა. ამგვარად, იგი ევროპის ერთ-ერთ უძველეს სამეცნიერო საზოგადოებას წარმოადგენს. აკადემიის პროექტი შეადგინეს კარის მრჩეველმა იოჰან გეორგ ფონ ლორიმ, „ბავარიის სწავლულთა საზოგადოების“ დამფუძნებელმა, და გრაფმა ზიგმუნდ ფონ ჰაიმჰაუზენმა, რომელიც აკადემიის პირველი პრეზიდენტი გახდა. აკადემიამ, რომელიც უპირატესად ისტორიული კვლევებისთვის დაარსდა, გამოსცა ბავარიის არქივის დოკუმენტების კრებული სახელწოდებით „Monumenta Boica“ (1763 წლიდან გამოიცა 40 ტომი). ამ სამუშაოებში მონაწილეობას იღებდა ჰერმან შოლინერი (1722-1795). ბავარიის მეცნიერებათა აკადემიას 1783 წლამდე საკუთარი შენობა არ გააჩნდა, სანამ მას იეზუიტთა ორდენისგან რეკვიზირებული სასახლე „Wilhelminum“ გადაეცემოდა. 1944 წელს აკადემიის შენობა დაბომბვის მსხვერპლი გახდა და სრულიად განადგურდა. აკადემიის დაწესებულებები და სამსახურები მიუნხენის უნივერსიტეტის მცირე აუდიტორიებსა და ბიუროებში იყო განთავსებული; მხოლოდ დაარსებიდან 200 წლისთავზე (1959 წელს), ბავარიის მეცნიერებათა აკადემიამ მუდმივი ბინა მიუნხენის რეზიდენციის (სასახლის) ჩრდილო-აღმოსავლეთ ფრთაში დაიდო. სტრუქტურა ბავარიის მეცნიერებათა აკადემიას გერმანული სამეცნიერო საზოგადოებებისთვის დამახასიათებელი ტრადიციული სტრუქტურა აქვს. ორგანიზაციული თვალსაზრისით, აკადემია იყოფა კლასებად, რომელთა რაოდენობა დაარსების დღიდან მხოლოდ ორია: მათემატიკურ-საბუნებისმეტყველო და ისტორიულ-ფილოლოგიური. კლასი შედგება კომისიებისა და სამუშაო ჯგუფებისგან. ისტორიულ-ფილოლოგიური კლასის შემადგენლობაში 30 კომისიაა, ხოლო მათემატიკურ-საბუნებისმეტყველო კლასში — 10 კომისია და სამუშაო ჯგუფი. გარდა ამისა, არსებობს 3 კომისია, რომლებიც არ შედიან კლასების შემადგენლობაში და თავისი სტატუსით მათთან არიან გათანაბრებულნი: მეცნიერების ისტორიის კომისია, მთის კვლევების კომისია და ინჟინერიისა და გამოყენებითი საბუნებისმეტყველო მეცნიერებების მუდმივი კომისია. აკადემიის მართვას ახორციელებს პლენუმი (აკადემიის ნამდვილ წევრთა საერთო კრება), ხოლო პლენუმის სესიებს შორის პერიოდში აკადემიას მართავს გამგეობა. აკადემიის ხელმძღვანელია პრეზიდენტი, რომელსაც უშუალოდ ექვემდებარება გამგეობა, პრესსამსახური და სამდივნო (აკადემიის ცენტრალური ადმინისტრაციული ორგანო, რომელსაც სათავეში უდგას სწავლული მდივანი). კლასების დონეზე მიმდინარე მართვის საკითხებს ასევე წყვეტს კლასის საერთო კრება და მისი ხელმძღვანელი — აკადემიკოს-მდივანი. რესურსები ინტერნეტში Баварская академия наук отмечает юбилей. სქოლიო